Il-ġimgħa li għaddiet il-Kunsill Ewropew kellu tliet suġġetti ewlenin: il-migrazzjoni, il-kummerċ u r-Russja, inkluż ir-rwol tar-Russja fis-Sirja. Dwar il- migrazzjoni . Għall-ewwel darba għal aktar minn sena, il-Kunsill Ewropew ma kienx laqgħa ta' kriżi. Il-flussi lejn il-gżejjer Griegi naqsu b'98 fil-mija meta mqabbla ma' dan iż-żmien is-sena li għaddiet. Madankollu, il-flussi irregolari fuq ir-rotta tal-Mediterran Ċentrali, jiġifieri mill-Afrika għall-Italja, għadhom għoljin wisq u fil-fatt ma nbidlux f'dawn l-aħħar sentejn. Huwa għalhekk li fid-diskussjoni tagħna ffukajna l-aktar fuq il-kooperazzjoni mal-Afrika. Il-mexxejja semgħu l-ewwel valutazzjoni mir-Rappreżentat Għoli dwar l-isforzi biex jiġu kkontrollati l-flussi fil-Mediterran Ċentrali fi sħubija ma' pajjiżi ewlenin. Diġà tqiegħed pedament tajjeb mas-Senegal, il-Mali, in-Niġer, in-Niġerja u l-Etjopja dwar l-hekk imsejħa "patti dwar il-migrazzjoni". Il-mexxejja ser jivvalutaw l-ewwel riżultati f'Diċembru b'rabta mal-mira tagħna, li hi li titwaqqaf il-migrazzjoni illegali lejn l-Italja u lejn il-bqija tal-Ewropa, u li jiġi żgurat ir-ritorn effettiv tal-migranti irregolari. Il-mexxejja ddiskutew ukoll ir-ritorn lejn Schengen. Il-mira tkompli tkun it-tneħħija tal-kontrolli temporanji fuq il-fruntiera maż-żmien. Madankollu, din trid tkun akkumpanjata b'tisħiħ ulterjuri tal-fruntieri esterni. Il-Kummissjoni ser tkompli tivvaluta s-sitwazzjoni u tippreżenta r-rakkomandazzjonijiet tagħha abbażi ta' dan. Ġiet diskussa wkoll il-kwistjoni ta' riforma tas-Sistema Ewropea Komuni tal-Asil, inkluż il-mod kif għandhom jiġu applikati l-prinċipji tas-solidarjetà u r-responsabbiltà fil-ġejjieni. Qbilna li nqisu l-proposti kronkreti tal-presidenza Slovakka dwar din il-kwistjoni sensittiva f'Diċembru. Kellna wkoll diskussjoni dwar ir-Russja . Il-mexxejja qasmu esperjenzi individwali ta' diversi pajjiżi li varjaw minn kampanji ta' misinformazzjoni, attakki ċibernetiċi, interferenza fil-proċessi politiċi fl-UE, u f'postijiet oħra; għal vjolazzjonijiet tal-ispazju tal-ajru u t-tkattir ta' kunflitti komunitarji fl-Ukrajna, il-Balkani u aktar 'il bogħod. Barra minn hekk l-iżviluppi fl-investigazzjoni tal-MH17 iqajmu mistoqsijiet inkwetanti. B'mod ġenerali, kellna valutazzjoni sobrija ta' din ir-realtà, u mingħajr illużjonijiet. Mhux l-għan tagħna li nżidu t-tensjonijiet mar-Russja. Qegħdin sempliċiment nirreaġixxu għall-passi meħudin mir-Russja, li qiegħda taħdem b'enerġija u attenzjoni konsiderevoli biex iddgħajjef u taqsam l-UE. L-objettiv fit-tul tagħna jibqa' li jinsab . Dan ifisser li nżommu mal-valuri u l-interessi tagħna, iżda wkoll li nibqgħu miftuħa għad-djalogu. Ilkoll qbilna li l-unità Ewropea fl-approċċ tagħna lejn ir-Russja hija l-akbar saħħa tagħna. U b'hekk ser nibqgħu magħqudin. is-Sirja . Nikkundannaw l-attakki mir-reġim Sirjan u l-alleati tiegħu, b'mod partikolari r-Russja, fuq persuni ċivili f'Aleppo. L-UE qiegħda tappella għat-tmiem tal-atroċitajiet u waqfien immedjat tal-ostilitajiet. Tlabna lir-Rappreżentant Għoli biex twettaq aktar sforzi diplomatiċi u umanitarji. Jekk dawn l-atroċitajiet ikomplu, ser jitqiesu l-għażliet kollha disponibbli. Il-poplu Sirjan jeħtieġ waqfien mill-ġlied immedjat u permanenti u l-ftuħ mill-ġdid ta' kurituri għall-għajnuna umanitarja. L-aħħar kwistjoni li ġiet diskussa kien il-kummerċ . Iċ-ċittadini tagħna huma dejjem aktar imħassba dwar jekk il-ftehimiet kummerċjali li ninnegozjaw humiex fl-aħjar interess tagħhom. U wisq nibża' li mhux ser inkunu nistgħu nibqgħu ninnegozjaw Ftehimiet ta' Kummerċ Ħieles jekk ma nurux li qegħdin nieħdu b'serjetà kbira l-protezzjoni tal-konsumaturi, il-ħaddiema u l-kumpanniji Ewropej. U meta ddiskutejna dan, qtajna linja ħamra importanti bejn il-protezzjoni u l-protezzjoniżmu. F'dan l-ispirtu, il-mexxejja ntrabtu li jilħqu ftehim urġenti dwar l-immodernizzar tal-istrumenti kollha ta' difiża kummerċjali tal-UE. Naf li dan il-Parlament huwa lest li jappoġġa dan. Issa inkarigajna lill-ministri tagħna għall-kummerċ sabiex jiżblukkaw is-sitwazzjoni. F'dak li għandu x'jaqsam mas- , l-UE għadha mhux lesta li tiffirma l-ftehim mal-Kanada. Iżda t-taħditiet qed ikomplu fil-Belġju, dalgħodu stess. Nirringrazzja lil dawk kollha li għenu jiffaċilitaw dawn it-taħditiet; speċjalment Martin Schulz u Jean-Claude Juncker, intom urejtu tmexxija u responsabbiltà ġenwina. Grazzi tassew għall-għajnuna tagħkom. Iżda fl-aħħar mill-aħħar, huma biss il-Belġjani li jistgħu jiddeċiedu dwar il-pożizzjoni tal-Belġju. Ninsab impressjonat bid-determinazzjoni u l-impenn li wrew matul l-aħħar sigħat. Għadni nispera li l-Belġju ser jagħti xhieda li huwa promotur tal-bini tal-kunsens u li daqt inkunu nistgħu niffinalizzaw dan il-ftehim. Hawnhekk nixtieq nesprimi wkoll l-apprezzament tiegħi lin-naħa Kanadiża għall-kooperazzjoni u l-perseveranza tagħhom. Jekk ma nistgħux niddefendu l-kummerċ ħieles ma' pajjiż terz bħall-Kanada - l-aktar pajjiż Ewropew barra l-Ewropa u ħabib mill-qrib u alleat - hemm konsegwenzi ovvji għall-pożizzjoni globali tal-Ewropa. Iżda għadu kmieni wisq biex naħsbu dwar dan. Bħalissa, is-summit ta' għada għadu possibbli. Dwar il-Ftehim ta' Assoċjazzjoni u d-DCFTA mal-Ukrajna, il-Prim Ministru Netherlandiż informa lill-Kunsill Ewropew dwar id-diffikultajiet biex jiġi rratifikat il-ftehim. Il-Prim Ministru Rutte wiegħed li ser juża l-ġranet li ġejjin biex jipprova jsib soluzzjoni mal-parlament Netherlandiż biex dawn id-diffikultajiet jiġu indirizzati. Ikun x'ikun l-eżitu tad-dibattitu fin-Netherlands, huwa ċar li jeħtieġ li tinsab triq 'il quddiem li tkun aċċettabbli wkoll għas-27 Stat Membru l-oħra u għall-Ukrajna. Ippermettuli nirrapporta wkoll li konna kuntenti li lqajna lill-Prim Ministru May fil-Kunsill Ewropew. Hija kkonfermat li r-Renju Unit ser jinvoka l-Artikolu 50 tat-Trattat ta' Lisbona qabel l-aħħar ta' Marzu s-sena d-dieħla. B'mod konsistenti mal-politika tagħna ta' l-ebda negozjati mingħajr notifika, ma ddiskutejniex il-Brexit. Madankollu, peress li l-PM May ikkonfermat li l-Artikolu 50 ser jiġi attivat, ippermettuli nfakkar fil-pożizzjoni tal-UE27 tad-29 ta' Ġunju. Nixtiequ relazzjonijiet mill-qrib kemm jista' jkun mar-Renju Unit. Jeħtieġ li jkun hemm ekwilibriju bejn id-drittijiet u l-obbligi. U r-Renju Unit jista' jkompli jgawdi l-aċċess għas-Suq Uniku iżda jeħtieġ jaċċetta l-erba' libertajiet kollha. Biex nikkonkludi, ippermettuli nfakkar fil-laqgħa tas-27 mexxej tal-UE li saret f'Settembru fi Bratislava. Iltqajna informalment biex niddiskutu l-ġejjieni tal-Ewropa fid-dawl tar-referendum tar-Renju Unit dwar il-Brexit. Kif rifless ukoll fil-Pjan Direzzjonali ta' Bratislava, is-summit stabilixxa għadd ta' azzjonijiet biex jiġi indirizzat it-tħassib prinċipali tal-Ewropej: il-migrazzjoni, is-sigurtà kemm interna kif ukoll esterna, u l-ansjetajiet ekonomiċi. Issa huwa f'idejn l-Istati Membri u l-istituzzjonijiet tal-UE biex jimplimentaw il-pjan direzzjonali, u fil-fatt diġà bdejna nagħmlu dan. Fil-5 ta' Ottubru, l-UE rratifikat il-Ftehim ta' Pariġi dwar it-Tibdil fil-Klima. Il-jum ta' wara, tnediet fi żmien rekord il-Gwardja Ewropea tal-Fruntiera u tal-Kosta. Hawnhekk nixtieq nirringrazzja lill-Parlament Ewropew għall-kooperazzjoni eċċellenti u rapida tiegħu. U l-ġimgħa l-oħra l-Prim Ministru Bulgaru Borissov irringrazzja lill-kollegi tiegħu għall-appoġġ biex jiġu protetti l-fruntieri mat-Turkija, kif deċiż fi Bratislava. Grazzi. Ara l-paġna tal-laqgħa